Die reg van die individu om self te besluit wat in sy eie belang is, is vir die meeste mense sinoniem met vryheid. Dit geld ook die politiek; gevolglik is 'n verkose bestuur feitlik altyd verkieslik bo 'n aangestelde (benoemde) regering selfs al sou selfbestuur nie noodwendig doeltreffender of beter bestuur beteken nie. In die demokratiese stelsel word dit vir die belastingbetalende landsburger moontlik gemaak om deel te hê aan die verkiesing van diegene wat bestuursbesluite moet neem wat hom persoonlik kan raak; daarom word dit in die Westerse politieke denke as die ideale stelsel beskou. As inspraak deur die gewone burger in sake van nasionale belang belangrik is, is dit in ruimer mate ook waar ten opsigte van plaaslike aangeleenthede. In hierdie uitgawe van Contree word vier artikels gepubliseer waarin verskillende aspekte van selfregering op plaaslike vlak bespreek word. Dit is opvallend dat pioniersgemeenskappe wat 'n bestaan afgesonderd van die sentrale owerheidsgesag moet maak, 'n hoë premie stel op 'n gedesentraliseerde bestuursvorm waarin hulle ook inspraak kan hê. Praktiese ervaring het hulle geleer dat 'n owerheid wat oor 'n groot afstand regeer - ondanks sy bekwaamheid en goeie bedoelings - nooit werklik die insig en kennis kan verwerf wat nodig is vir besluitneming ten opsigte van plaaslike sake nie. Om heeltemal ander redes is die kommunikasie tussen die breë bevolking en die sentrale owerheid vandag net so onbevredigend as wat pioniersgemeenskappe dit ondervind het. Die politieke frustrasie wat hierdie toedrag van sake tot gevolg het, kan ondervang word deur groter betrokkenheid by plaaslike politieke en bestuursaangeleenthede. Dit is egter net moontlik as die belastingbetaler en stemgeregtigde burger sy demokratiese reg in die verband ook as 'n plig en verantwoordelikheid beskou.
•	Opsomming: Ten spyte van die hoë mobiliteit van die trekboer het 'n groepie boere tog teen die einde van die agtiende eeu in die huidige distrik Oudtshoorn gevestig geraak. Hieruit het 'n akkerboubedryf gespruit wat ...